Fakta: Transfer pricing

Når selskaber i samme koncern handler med hinanden på tværs af landegrænser, skal den interne afregningspris - transferprisen - være på markedsvilkår. Den interne handel skal altså ske til den samme pris, som to af hinanden uafhængige selskaber ville blive enige om. Ellers kan koncernerne benytte metoden til at flytte overskud i skattely.

I Microsoft-sagen mener Skat, at Microsoft har sat prisen på rettighederne til Navision-programmet langt lavere end markedsprisen, da it-giganten lod sit irske datterselskab købe rettighederne af sit danske datterselskab.

Manøvren betød ifølge Skat, at det danske selskab blev tømt for værdier til en alt for lav pris. Det betød en lavere indtægt til det danske datterselskab – og dermed et mindre overskud til beskatning i Danmark.

I alt har Skat forhøjet indtægten i Microsofts danske datterselskab for tidligere indkomstår med næsten 11 milliarder kroner. Af dette beløb skal der betales skatter og afgifter for fem milliarder samt renter på 0,8 milliarder kroner, erfarer DR2.